b'\n_START_ARTICLE_\nPort of Spain\n_START_SECTION_\nZgodovina\n_START_PARAGRAPH_\nNa kraju, kjer danes stoji Port of Spain, je bila prej staroselska ribi\xc5\xa1ka vasica Cumucurapo. \xc5\xa0panci so tam zgradili majhno utrdbo iz blata, okrog katere je nastalo naselje, ki je leta 1757 postalo administrativno sredi\xc5\xa1\xc4\x8de otoka. \xc5\xa0tirideset let kasneje so ga priklju\xc4\x8dili Britanci in za\xc4\x8deli uva\xc5\xbeati su\xc5\xbeenjsko delovno silo iz Afrike za delo na okoli\xc5\xa1kih planta\xc5\xbeah sladkornega trsa, po emancipaciji leta 1838 pa delavce od drugod. Prednja\xc4\x8dili so Indijci, njihovi potomci zdaj predstavljajo ve\xc4\x8d kot polovico prebivalstva dr\xc5\xbeave._NEWLINE_V 20. stoletju je Port of Spain pridobil \xc5\xa1ir\xc5\xa1i regionalen pomen in bil med leti 1958 in 1962 glavno mesto kratkotrajne Zahodnoindijske federacije, po razpadu zveze ter osamosvojitvi Trinidada in Tobaga pa glavno mesto te dr\xc5\xbeave. Leta 1990 so ga prizadeli nemiri med politi\xc4\x8dno krizo, ko so teroristi zajeli predsednika vlade in poslance ter jih pet dni zadr\xc5\xbeevali kot talce.'